Az Európai Parlament állásfoglalása

( 2008. április 22.)

az Európai Unió 2006-os pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IV. szakasz – Bíróság

AZ EURÓPAI PARLAMENT,

tekintettel az Európai Unió 2006-os pénzügyi évre vonatkozó általános költségvetésére [1],

tekintettel az Európai Közösség 2006-os pénzügyi évre vonatkozó végleges éves beszámolójára – I. kötet (C6–0365/2007) [2],

tekintettel a mentesítő hatóságnak szóló, a 2006. évi belső könyvvizsgálatokról szóló éves bírósági jelentésre,

tekintettel a 2006-os pénzügyi év költségvetésének végrehajtásáról szóló éves számvevőszéki jelentésre és a Számvevőszék különjelentéseire az ellenőrzés alá vont intézmények válaszaival együtt [3],

tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára [4],

tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [5] és különösen annak 50., 86., 145., 146. és 147. cikkére,

tekintettel eljárási szabályzata 71. cikkére és V. mellékletére,

tekintettel a Költségvetési Ellenőrző Bizottság jelentésére (A6-0097/2008),

1. megállapítja, hogy 2006-ban az Európai Bíróság 252306372,6 EUR összegű kötelezettségvállalási előirányzat felett rendelkezett (2005-ben: 232602467,74 EUR), amelynek felhasználási aránya 94,58 % volt;

2. megállapítja, hogy az eredményelszámolás szerinti könyvelés 2005. január 1-jei bevezetését követően az Európai Bíróság pénzügyi kimutatásai 1529933 EUR összegű negatív mérleget mutatnak, valamint azonos összegű aktívákat és passzívákat (72187617 EUR);

3. örömmel veszi tudomásul, hogy 2007 júniusában a Bíróság elfogadott egy, a Bíróság, az Elsőfokú Bíróság és a Közszolgálati Törvényszék tagjaira és volt tagjaira vonatkozó magatartási kódexet [6], amely többek között a Bíróság elnöke számára benyújtandó, pénzügyi érdekeikről szóló nyilatkozat készítésére kötelezi őket; ismételten hangsúlyozza ellenben azon kérését, hogy az átláthatóság érdekében – noha erre nézve jelenleg nincs jogi előírás – tegyék közzé a tényleges nyilatkozatokat, például a Bíróság weboldalán.

4. elégedettségének ad hangot azzal kapcsolatban, hogy 2007. október 1-je óta két külön igazgatási egység (egy belső ellenőrzési egység és egy ellenőrzési egység) alakult meg két különböző egységvezetővel, ami véget vetett annak az elmúlt években a Számvevőszék és a Parlament által gyakran bírált helyzetnek, hogy a belső ellenőrzési szolgálat vezetője felelt az engedélyezésre jogosult tisztviselő tevékenységének előzetes ellenőrzéséért;

5. üdvözli a Bíróságnak az előadó kérdéseire adott válaszaiban szereplő információkat a 2006. évi belső könyvvizsgálatokról szóló ajánlások pontos természetére és tartalmára vonatkozóan, amelynek értelmében a Bíróság belső ellenőre öt egyedi ellenőrzést hajtott végre és ajánlásokat intézett az érintett szolgálatokhoz (a látogatások szervezésével és költségvetési irányításával, a biztosítási szerződésekkel, a belső ellenőrzések minimumkövetelményeit biztosító eljárásokkal, a költözési költségek kezelésével és a telefonhasználattal kapcsolatban); ugyanakkor hangsúlyozza az ajánlások teljes körű végrehajtásának szükségességét;

6. szintén elégedettségének ad hangot azzal kapcsolatban, hogy a 2005-ös évet követően – amikor is nem végeztek utólagos ellenőrzéseket – 2006-ban a belső ellenőrzési egység és a pénzügyi támogatási egység három különböző típusú kiadást illetően végzett utólagos ellenőrzést, mégpedig a dokumentációs és könyvtári kiadások, a gépjárművek, valamint a telekommunikáció terén, amely megerősítette a vizsgált kiadások szabályszerűségét és megfelelőségét;

7. üdvözli, hogy a tárgyalásos eljárás útján odaítélt szerződések számát az odaítélt szerződések arányában a 2005. évi 38 %-ról 2006-ban 34 %-ra sikerült csökkenteni (a 60000 EUR-t meghaladó összegű szerződésekre vonatkozóan, a költségvetési rendelet végrehajtására vonatkozó szabályok módosításának [7] megfelelően); mindazonáltal kéri, hogy a Bíróság tegyen nagyobb erőfeszítéseket ennek az aránynak a további csökkentése érdekében;

8. megállapítja, hogy voltaképpen 2006 volt az újonnan megalakult Közszolgálati Törvényszék igazságszolgáltatási tevékenységének első éve, miután 2005 decemberében megkezdte működését;

9. megjegyzi, hogy bár 2005-höz képest 2006-ban 24 %-kal nőtt a lefordított oldalak száma és elérte a 669668-at, a fordításra kiküldött oldalak száma változatlan maradt (2005-ben: 645176, 2006-ban: 642113), továbbá a Bíróság intézkedéseinek köszönhetően csökkent a 2004. évi uniós bővítésből eredő lemaradás;

10. rámutat az Európai Számvevőszék ingatlanokkal kapcsolatos kiadásokról szóló 2/2007. sz. különjelentésében szereplő bírálatra, amely szerint a független szakértőt, akinek kinevezéséről a Bíróság fő épületének (a "Palais") kibővítését szabályozó keretszerződés rendelkezik, nem nevezték ki kezdettől fogva, és az eredeti keretszerződés csupán általános alapelveket határoz meg;

11. megelégedéssel nyugtázza, hogy végre kinevezték a független szakértőt (KPMG), és az elkezdte a szerződés vizsgálatát és a számviteli nyilvántartások utólagos ellenőrzését; reméli, hogy az eredeti költségvetést tiszteletben fogják tartani, és arra ösztönzi a Bíróságot, hogy a felügyeletre irányadó végrehajtási szabályok segítségével szorosan kövesse nyomon a projekttel kapcsolatos előrelépések valamennyi vonatkozását;

12. megelégedéssel nyugtázza továbbá, hogy a Luxemburgi Nagyhercegség és a Bíróság aláírta azt a bérleti és adásvételi szerződést, amely tartalmazza a 2001. évi keretszerződés kiegészítéséhez szükséges rendelkezéseket, és rendelkezik az épületkomplexumot magába foglaló telek a Bíróságnak 1 EUR jelképes összegért történő eladásáról azzal egyidejűleg, hogy az épületek a Bíróság tulajdonába kerülnek;

13. emlékeztet arra, hogy a Számvevőszék az intézmények ingatlankiadásairól szóló 2/2007. számú különjelentésének 35. pontjában így kommentálta a Bíróság luxemburgi épületének kibővítését: "(…) a Bíróság nem vett részt a pályázati eljárásban és a szerződés részleteiről szóló tárgyalásban – ahogy a szerződés záradékait és opcióit sem hagyta előre jóvá –, és nem írta alá a finanszírozási szerződéseket sem, noha őt terhelik azok pénzügyi költségei (pl. kamatok, menedzsmentkiadások). A Bíróság részlegei megvizsgálták a kormánynak a projektfinanszírozási szerződés odaítélésekor alkalmazott eljárását, és megállapították, hogy nem érvényesült eléggé a verseny (…)"; kéri a Bizottságot, hogy legkésőbb 2008. júliusig nyújtsa be az E-4016/2007. számú kérdésre adott írásbeli válaszában ezzel kapcsolatosan közölt, a közbeszerzési eljárásról szóló irányelvekre vonatkozóan felmerülő esetleges jogsértéseket;

14. rámutat arra, hogy 2006-ban a szolgálati viszonyban lévő tisztviselők és alkalmazottak (a kisegítő és ideiglenes személyzet tagjai, illetve a szerződéses alkalmazottak) száma 4,8 %-kal 1786-ra emelkedett;

15. aggodalommal állapítja meg azonban, hogy a Bíróság számos álláshelyre továbbra is nehezen talál szakképzett személyzetet (főként tolmácsokat és informatikai szakembereket) az EPSO által szervezett versenyvizsgák alapján;

16. gratulál a Bíróságnak, hogy tevékenységi jelentésébe belefoglalt egy fejezetet, amely a Parlament korábbi mentesítő határozataival és a Számvevőszék jelentéseivel kapcsolatban az év során tett lépésekkel foglalkozik; ugyanakkor kéri e fejezet, valamint a belső ellenőrzésekről szóló, a mentesítő hatóságnak küldött bírósági jelentés részletesebb kidolgozását.

[1] HL L 78., 2006.3.15.

[2] HL C 274., 2007.11.15., 1. o.

[3] HL C 273., 2007.11.15., 1. o.

[4] HL C 274., 2007.11.15., 130. o.

[5] HL L 248., 2002.9.16., 1. o.

[6] HL C 223., 2007.9.22., 1. o.

[7] Az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet (HL L 357., 2002.12.31., 1. o.).

--------------------------------------------------